นายกรัฐมนตรียืนยันจะไม่ใช้อำนาจตามมาตรา 44 แก้ปัญหาบัตรเลือกตั้ง เพราะเป็นหน้าที่ของ กกต. ที่จะแก้ปัญหา
พลเอก ประยุทธ์ จันทร์โอชา นายกรัฐมนตรี กล่าวถึง กรณีบัตรเลือกตั้ง ที่ไม่มีชื่อและโลโก้พรรคการเมือง ว่า ไม่ได้เป็นคนสั่งให้ กกต. พิมพ์บัตรในลักษณะดังกล่าว เพียงแต่ กกต. สอบถาม ตนเองก็แสดงความคิดเห็น ซึ่งการดำเนินการก็ขึ้นอยู่กับ กกต. จะพิจารณา ว่าจะทำอย่างไร พร้อมย้ำว่า ไม่ได้เกี่ยวข้องกับกระบวนการเลือกตั้ง ซึ่งการประชุมแม่น้ำ 5 สายเมื่อวันที่ 7 ธันวาคม ที่ผ่านมาก็ไปในฐานะหัวหน้า คสช. ที่จะต้องรักษาเสถียรภาพของประเทศให้เกิดความสงบเรียบร้อยเท่านั้น ทั้งนี้ยืนยันว่า จะไม่ใช้อำนาจตามมาตรา 44 เพื่อแก้ปัญหาเรื่องบัตรเลือกตั้ง แต่จะใช้เฉพาะเรื่องปลดล็อคเท่านั้น แล้วมองว่าปัญหาบัตรเลือกตั้งเป็นเรื่องที่ กกต. จะต้องแก้ปัญหาเอง
 
 ส่วนกรณีที่นายธีรยุทธ บุญมี นักวิชาการออกมาระบุว่า การเลือกตั้งที่จะเกิดขึ้นจะเป็นสัมปทานไม่ต่างจากระบอบทักษิณนั้น นายกรัฐมนตรี กล่าวว่า ให้ไปดูวิธีการที่รัฐบาลบริหารประเทศต่างกันหรือไม่ โดยส่วนตัวไม่ให้ความสนใจกับคนที่มีความคิดเดิมๆ และถ้าระบอบทักษิณดีจริงก็คงไม่เกิดปัญหาอย่างทุกวันนี้ ส่วนที่ 4 รัฐมนตรี ที่สังกัดพรรคการเมืองยังไม่ลาออกจากตำแหน่งนั้น นายกรัฐมนตรี กล่าวว่า ขึ้นอยู่กับการตัดสินใจของทั้ง 4 คนเนื่องจากกฎหมายไม่ได้กำหนดไว้